Foto: Hina

PREDSJEDNIK Hrvatskog sabora Željko Reiner je, nakon odluke o samoraspuštanju Sabora s 15. srpnjem, na glasovanje stavio prijedloge izmjena Zakona o obveznom zdravstvenom osiguranju, no oporba je napustila sabornicu i srušila kvorum pa se o tom prijedlogu nije glasovalo.



Riječ je o prijedlogu kojim je Vlada željela povećati maksimalni iznosa sudjelovanja osiguranih osoba u troškovima zdravstvene zaštite te uvesti obvezu plaćanja naknade za pregled u hitnom bolničkom prijemu, koji je obavljen na zahtjev osiguranika kada se pregledom ustanovi da pacijentu nisu nužni hitni dijagnostičkih i terapijski postupci jer mu život i zdravlje nisu u opasnosti.



"Nečuveno je da predsjednik Sabora koristi ovaj trenutak kako bi pogurao tako sporne zakone kao što su Zakon o obveznom zdravstvenom osiguranju i zdravstvenoj zaštiti, koji su usmjereni jedino i isključivo na guljenje kože s leđa hrvatskim pacijentima. Ovo pokazuje više od bilo čega kakav je bio karakter ove vlasti", rekao je Hini SDP-ov zastupnik Peđa Grbin nakon izlaska oporbe i rušenja kvoruma.

Tekst se nastavlja ispod oglasa

Prije rušenja kvoruma, Sabor je donio odluku o slanju dodatnih 25 pripadnika Oružanih snaga RH u misiju potpore miru u Afganistanu u drugoj polovici godine.